CELEX: 62008CN0188
Language: fi
Date: 2008-05-06 00:00:00
Title: Asia C-188/08: Kanne 6.5.2008 — Euroopan yhteisöjen komissio v. Irlanti

2.8.2008   
            
            
               FI
            
            
               Euroopan unionin virallinen lehti
            
            
               C 197/7
            
         Kanne 6.5.2008 — Euroopan yhteisöjen komissio v. Irlanti
   (Asia C-188/08)
   (2008/C 197/11)
   Oikeudenkäyntikieli: englanti
   Asianosaiset
   
      Kantaja: Euroopan yhteisöjen komissio (asiamiehet: S. Pardo Quintillán ja D. Lawunmi)
   
      Vastaaja: Irlanti
   Vaatimukset
   
               —
            
            
               On todettava, että siltä osin, kuin muu yhteisön ja Irlannin lainsäädäntö ei kata jätteistä 15.7.1975 annetun neuvoston direktiivin 75/442/ETY (1), sellaisena kuin se on muutettuna 18.3.1991 annetulla neuvoston direktiivillä 91/156/ETY (2), 2 artiklan 1 kohdan b alakohdassa tarkoitetulla tavalla kotitalousjätevesiä, joista huolehditaan sakokaivojen ja muiden erillisten käsittelyjärjestelmien avulla maaseudulla, Irlannin tasavalta ei ole täysimääräisesti ja asianmukaisesti saattanut osaksi kansallista oikeusjärjestystään kyseisen direktiivin 4, 7, 8, 9, 10, 11, 12, 13 ja 14 kohdan ja Euroopan yhteisöjen perustamissopimuksen vaatimuksia.
            
         
               —
            
            
               Irlanti on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio väittää, että Irlannissa ei ole kansallista lainsäädäntöä eikä yhteisön lainsäädäntöä, jossa säädetään kotitalousjätevesien, jotka hävitetään sakokaivoja tai muita erillisiä käsittelyjärjestelmiä käyttäen suurten taajamien ulkopuolella, käsittelystä direktiivin mukaisesti.
   Koska muuta lainsäädäntöä ei ole, Irlannilla on velvollisuus saattaa direktiivin vaatimukset osaksi kansallista oikeusjärjestystään ja soveltaa niitä tällaisiin jätevesiin. Irlanti ei ole kuitenkaan saattanut osaksi kansallista oikeusjärjestystään eikä väittänyt saattaneensa osaksi kansallista oikeusjärjestystään tällaisia vaatimuksia. Lisäksi se ei ole käytännössä noudattanut näitä vaatimuksia. Erityisesti
   
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 4 artiklaa. Kyseisen 4 artiklan saattaminen osaksi kansallista oikeusjärjestystä on tärkeää, koska siinä vahvistetaan ympäristötavoitteet, joihin on pyrittävä ja joita on noudatettava muiden direktiivin mukaisten velvoitteiden osalta. Komissio väittää, että myöskään käytännössä 4 artiklaa ei noudateta Lough Leanen vesialueella, tämän vahvistavat todisteet, jotka komissio on esittänyt ympäristövahingoista, jotka johtuvat siitä, ettei sakokaivoja ole valvottu asianmukaisesti.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 7 artiklaa. Kyseinen 7 artikla on tärkeä, koska siinä muun muassa säädetään alueellisesta etukäteissuunnittelusta, joka koskee jätteistä huolehtimista sopivassa paikassa ympäristövahinkojen välttämiseksi. Sen lisäksi, että Irlanti ei ole saattanut 7 artiklaa osaksi kansallista oikeusjärjestystään, se ei ole käytännössä ottanut käyttöön suunnitelmia, jotka tyydyttävät 7 artiklan vaatimukset sakokaivojen ja muiden erillisten käsittelyjärjestelmien osalta.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 8 artiklaa. Kyseinen 8 artikla on tärkeä, koska siinä säädetään, että jätteet on käsiteltävä direktiivin mukaisesti. Irlannissa 8 artiklaa ei noudateta myöskään käytännössä, koska Irlanti ei varmista sitä, että kotitalousvedet käsitellään direktiivin mukaisesti.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 9 artiklaa. Kyseinen 9 artikla on tärkeä, koska siinä säädetään jätteidenkäsittelytoimen muodollisesta etukäteisluvasta, johon liittyy ympäristötakeita. Irlannissa sakokaivoihin ja muuhun erilliseen käsittelyyn käytännössä sovellettava valvonta ei ole vastaavaa, ja näin ollen 9 artiklaa ei noudateta käytännössä.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 10 artiklaa. Komissio katsoo, että jätevesien käsittely sakokaivojen ja muiden erillisten järjestelmien avulla vastaa lähes aina direktiivissä tarkoitettua jätteiden huolehtimistoimea. On kuitenkin mahdollista, että joissakin olosuhteissa voitaisiin perustella, että käsittelymenetelmä on hyödyntämistoimi. Näin voisi olla esimerkiksi kotitalousjätevesien kuivakompostoinnissa niiden myöhempää lannoitekäyttöä varten. Niinpä komissio on liittänyt 10 artiklan tähän kanteeseen.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 11 artiklaa. Irlanti ei väitä, että se olisi että se olisi 11 artiklan 3 kohdan osalta tai muuten saattanut direktiivin 11 artiklan säännökset osaksi kansallista oikeusjärjestystään, mutta siltä osin kuin se voi tällaista väittää, komissio kiistäisi väitteet toteamalla, että sellaiset säännöt, jotka Irlanti on ottanut käyttöön sakokaivojen ja muiden erillisten käsittelyjärjestelmien osalta, eivät vastaa direktiivin 11 artiklan 1 ja 2 kohdan saattamista osaksi kansallista oikeusjärjestystä. Irlannissa sovellettavat säännöillä ei erityisesti varmisteta sitä, että direktiivin 4 artiklassa säädettyjä edellytyksiä noudatettaisiin. Lisäksi sakokaivojen ja muiden erillisten järjestelmien rekisteröintiä varten ei ole rekisteröintijärjestelmää.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 12 artiklaa. Kyseinen 12 artikla on tärkeä sakokaivojen ja muiden erillisten käsittelyjärjestelmien osalta, koska toimiakseen tehokkaasti tällaiset järjestelmät edellyttävät lietteiden ajoittaista poistamista ja käsittelyä. Siinä laajuudessa kuin tällaiseen poistamiseen ja käsittelyyn liittyy ammatillisia palveluja, niistä ei säädetä Irlannin oikeudessa direktiivin mukaisesti.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 13 artiklaa. Kyseinen 13 artikla on tärkeä, koska jos asianmukaista huoltoa ei ole, jopa sijainniltaan hyvät ja hyvin asennetut sakokaivot voivat rikkoontua ja aiheuttaa ympäristövahinkoja. Tarkastusjärjestelmä on näin ollen ensiarvoisen tärkeä. Lough Leanen tutkimuksesta saadut todisteet osoittavat, että sen lisäksi, että Irlanti ei ole saattanut direktiivin 13 artiklan vaatimuksia osaksi kansallista oikeusjärjestystään, se ei ole noudattanut näitä vaatimuksia käytännössä sakokaivojen ja muiden erillisten käsittelyjärjestelmien osalta.
            
         
               —
            
            
               Irlanti ei ole kyseisten jätevesien osalta saattanut osaksi kansallista oikeusjärjestystään direktiivin 14 artiklaa. Direktiivin 14 artikla on tärkeä sellaisen kirjan pitämisen vuoksi, joka auttaa varmistamaan, että sakokaivot ja muut erilliset järjestelmät eivät ylikuormitu ja että niitä huolletaan asianmukaisesti. Lough Leanen tutkimuksen todisteet osoittavat, että sen lisäksi, että Irlanti ei ole saattanut direktiivin 14 artiklan säännöksiä osaksi kansallista oikeusjärjestystään, se ei noudata näitä vaatimuksia käytännössä sakokaivojen ja muiden erillisten käsittelyjärjestelmien osalta.
            
         
      (1)  EYVL L 194, s. 39.
   
      (2)  EYVL L 78, s. 32.